**Саопштење Жирија за доделу награде**

**„Дејан Медаковић“ у 2022. години**

Жири за доделу награде „Дејан Медаковић“ донео је једногласну одлуку да награду „Дејан Медаковић“ Из­­­­давачког предузећа „Прометеј“ за 2022. годину до­де­ли књизи **Емира Кустурице *Видиш ли да не видим*** у издању Српске књижевне задруге (Београд, 2022).

Емир Кустурица је написао богату, слојевиту, узбудљиву, биографску и личну књигу – путопис у животопис Петера Хандкеа. Пред на­ма је ме­моарска пу­бли­кација, фанта­зма­го­ријско штиво, поглед у детињство и застрашујућа ди­стопија, али изнад свега потресна и уз­будљива при­ча о великом савременику и ис­ти­нској уме­тно­сти која надмашује све пре­пре­ке и баријере идеологизоване и схематизоване са­времености. То је, истовремено, књи­га о властитом одрастању и детињству:

„Ако вам ћелије нису умршене у нуклеарну нарцисоидност динарског типа и ако сте ро­ђе­ни у котлини и караказану историје као што је Сарајево, тешко је избјећи фазе оријенталне мелан­хо­лије. Када би ме стигли такви таласи, често ми је пред очи стизала слика оног типа из биоскопа, и чуо сам: ’Видиш ли да не видим’. Губио се мој поглед на видик. То су биле, у ствари, оне бесане но­ћи и незадовољство властитим радом и сумње које су из ’Видиш ли да не видим’ преодољене у од­говор ’видим да не видим’.“

Има једна старинска бугарштица коју је у 16. веку забележио, „српским начином“ и „како међу дружином вазда смо чинили“, хварски песник и властелин Петар Хекторовић у путописном спеву *Рибање и рибарско приговарање*. Та бугарштица, о Радосаву Сиверинцу и Влатку Удинском, говорећи о часном, племенитом и храбром витезу који бива на превару заробљен и погубљен од слабијег, но вероломног противника, као да је пре­сли­ка­на у сиже Кустуричине књиге. Растајући се од родног града, у ватромету лоших пред­ска­за­ња, Радосав Сиверинац, об­ра­ћајући се своме „ди­вноме“ Сиверину, на једном месту ка­же: „Не знам веће вију ли те, не знам веће видиш ли ме!“ Ова максима о томе да не знамо да ли ћемо се икада више ви­де­ти у видљивоме животу као да је пресликана у насловну игру речи у Кустуричиној књи­зи. Но тај часни, племенити, и изнад свега осебујни ју­нак Кустуричиног штива, који че­сто бива на удару светских глобалистичких цензора, у тре­нутку када прима Но­бе­ло­ву на­граду, ипак показује да идеолошка клима политичке по­до­бности не сме и не може бити кри­териј за оцењивање оне уме­тности која надвладава кра­тковека ограничења човековог вре­мена и судбине.

Прожета личним опсервацијама и импресијама, у сталном преплитању са ли­те­ра­ту­ром, опседнута карактером и описом ходача по жици на градском тргу /сајли изнад Дрине код Вишеграда, са богатим реминисценцијама на филмску уметност, особито на *Небо над Бер­ли­ном* Вима Вендерса, и Кустуричина књига је путопис. У том путопису централна фи­гу­ра је њен јунак, Петар Апостол Спеле­о­лог, истраживач заборављених ста­ри­на, етичких и есте­тских. Хандке је часни примерак оних који су поднели највеће жр­тве у борби за пра­во на своју Истину, која не мора нужно бити и једина јер такве, једноумне исти­не не­ма нити је може бити. Хандке је апостол времена у чијим је календарима по­хра­ње­на су­ма људске речи, у прошлости, као и у будућности („Људи данас све више пристају на вје­чну садашњост, како пише амери­чки филозоф Волтер Сол.“).

Књига Емира Кустурице је филозофски трактат кад и новинска репортажа, пу­то­пи­сни бревијар када и филмски журнал, биографско штиво кад и мемоарска литература, љу­бавна исповест кад и хроника злочина и мржње, есеј о ка­тегоријалности времена кад и лир­ско ходочасничко путовање од Вишеграда, Сарајева, Мећавника, Стокхолма до Велике Хо­че. Сординирана приповест о праву уме­тни­ка да буде други и дру­га­чији у глобали­сти­чком свету који такву уметничку дрскост не до­звољава и не трпи:

„Идеологија која прати технолошки развој не препознаје моралну страну, она усваја естетику на сметлишту науке, рекламних спотова и перформанса као умјетности без дјела. Та научна идеологија која се развија у банкроту свјетског финансијског система не препознаје појмове слободе, братства и једнакости. Људска лица претвара у непрегледну траку на којој се врте козметички експерименти.“

У књизи доминирају фантазмагоријски пасажи у којима је лирски јунак пред­ста­вљен као витка фигура која хода рубним крајолицима човечанства, откривајући у њима ос­татке исходишних вредности европске цивилизације, духа, културе, слободе и права на избор. Магистрални токови светске историје и цивилизације дати су из перспективе овог но­ћног ходача по жици, који враћа у фокус данас цензурисане и посве неподобне појмове европске и светске цивилизацијске матрице, какви су праведност, скромност, храброст, индивидуалност, слобода.

Емир Кустурица је свеукупним својим уметничким и интелектуалним ангажманом по­казао да је достојан награде која носи име Дејана Медаковића. И Кустурица и Ме­да­ко­вић размишљају у раскошним, барокним сликама, на фону лирског завичајног ходоча­сништва. И један и други су велики европски духови укорењени у матрицу националне кул­туре. Дејан Медаковић је био велики сањар прошлости, полиграф, по­ли­хистор, исто­ри­чар уметности, приповедач, академик, професор и песник који је својим мо­нографијама, пу­тевима српског барока, уметнички исцртавао границе српског национа. Свим тим вре­дностима је посвећен и раскошни рукопис визуелних импресија редитеља и писца Емира Кустурице. И Емир Кустурица је, попут Дејана Медаковића, трајна вредност наше епохе. У том смислу, додељујемо аутору књиге ***Видиш ли да не видим*** награду која му већ одавно припада.

У Београду,

20. 12. 2022. Жири:

Проф. др Бошко Сувајџић, председник

Радован Поповић

Миладин Милошевић